1Endaalo nichali nichidong'ere chisaasaba ohwoola hu sidyaalo sya Paasaka, Yesu yeecha e Bbetani, yi Lasaaro yi Yesu yasyuusa yaatusa mu bafu, yali yamenya. 2Niyali ebweene eyo, beecha bamudeehera esy'engoloobe; Marita niye owali nahalabaana, nae Lasaaro yali naali mulala hw'abo abali nibehaale hu meesa nende Yesu. 3Maria yeecha yabukula elatiri ndala ey'amafuta k'ebbeyi hoongo muno, ak'enaasi, mani yaakabahira amakulu ka Yesu, handi yamala yaakabalakasa nende efwiiri lyae; mani enyumba yoosi yeecha yechula esiing'aari sy'amafuta ako. 4Nae Yuda Yiskarioti, mulala hu beeki ba Yesu, (oyo owali achia ohumuhoba), yeecha yaboola ati, 5“Lwasiina amafuta kano haba mani sikakusirwemo edinaari emia chidatu mani chakabirwa abamanani?” 6Yaboola sino, ataali mbwe yali achuunirwa muno abamanani, nae olwohuba yali omwiibi busa, mani koti luyali niye omubiihi w'esanduku ly'eseende, yali niyanaliirira ohubukulaanga nayira buli syabiihwaanga mu bweene omwo. 7Nae Yesu yeecha yaboola ati, “Mulehe abee, mulehe akalindise oludaalo lw'ohusiihwa hwange. 8Abamanani muli nabo endaalo choosi, nae haba simuli naange endaalo choosi daawe.” 9Mani esidiiyiha sihoongo sy'Abayudaaya nisyeecha syamanya siti Yesu yali eyo, beecha beecha yaali, nibateecha hu lwa Yesu yeng'ene, nae bati baboneho busa Lasaaro, yiyali niyasyuusa ohutula mu bafu. 10Mani hulw'esyo, abalaamisi bahuluundu beecha batekeha ohwiita Lasaaro yesi, 11olwohuba hulwohusyuhisibwa yesi, Abayudaaya bangi muno bali bacha ohwekabula mani nibafukiirira mu Yesu. 12Nibwahya muchuli, esidiiyiha sihoongo muno, esyali nisiichire hu sidyaalo esyo, syeecha syawulira siti Yesu yali niyeecha mu Yerusaalemu. 13Mani hulw'esyo, beecha baabukula amasaga k'emisaala ch'eminaasi, mani nibatula nibacha ohumubukaanira, nibehuuma bati, “Hosaana! Ali nende omukisa oyo owiichira mu liita ly'Omwaami, handi Omutuki wa Yisirayiri!” 14Mani Yesu yeecha yanyoola esuhiri njere mani niyeecha nayihalaho; koti lusyandiikwa siti, 15“Otatya daawe, muhaana wa Siyooni; bonaho, omutuki wao mbawo yeecha, niyehaale hu suhuri njere!” 16Abeki bae nabo haba sibamanya bamanya amahulundu k'esiholwa sino mberi; nae Yesu niyeecha yaberesebwa oluyaali, awo niwo yibechera beechulisa hane sino syosi syali syamwandiikwaho, handi syali syamuholerwa. 17Esidiyiha syali nae lu yalangira Lasaaro ohutula mu siriindwa mani yaamusyuhisa ohutula mu bafu, beecha bachaaka ohutusa obujulisi bwebyali nibyaholehana. 18Esifune syakera esidiyiha nisyali nisichiire ohumubukaanira, syali mbwe, bali nibawuliire bati niye owali aholere esyamayia sino. 19Abafalisaayo nabo bulaanu beecha baboolanira abeene-na-beene bati, “Simuli hubona koti luhutanyala ohuhola esiindu syoosi; boneho, esyaalo syoosi-syoosi simalire ohumulondaho.” 20Nae bulaanu, mu bandu bali nibachiire ohwiinamira Nasae hu sidyaalo esyo, mwalimo Abayonaani bandi bosi. 21Mani sakira nibo abeecha eyiri Filipo, owali natula e Bbetisayida mu Galilaaya, mani bamuboolera bati, “Omuhulundu, fwesi hwekoomba ohubonaho Yesu.” 22Filipo yesi yeecha yaacha yabooleraho Andereya; Mani Andereya yeecha yaacha nende Filipo mani baboolera Yesu batyo. 23Nae Yesu yabakobolamo ati, “Esiha simalire ohwoola, Omwaana w'Omuundu aberesebwe oluyaali lwae. 24Mbaboolera obwadyeeri endi, ohutusaho olumwo lw'engaano lukwa lweengira muloba, mani lwamala lwaafwa, ludoong'a busa niluli lwong'ene; nae nilwiicha lwaafwa, lwiicha lwebula ebyaamo biingi muno. 25Oyo yeesi owedahisa obulamu bwae muno, yeecha yabuhaywa, nae oyo yeesi osyuula obulamu bwae ohuba mu syaalo muno, achia ohubwebiihira abufune mu siha sy'obulamu butaakama. 26Omuundu yeesi niyahalaabanira, ahoyeere ohunoonda; mani eyo yoosi yimba niindi, niyo eyicha ohuba nende omuhalaabani wange yesi; omuundu yeesi niyahalaabanira, Laata achia ohumuba oluyaali. 27“Bulaanu buti, omwooyo kwaange kwelalihiriire muno. Mani ndaboole siina syeene? Laata, monie esiha sino? Haba daawe, nae ni hulw'esifune syeene sino sakira njolere hu siha syeene sino. 28Laata, beeresa mani eliita lyaange oluyaali.” Mani ekono lyeecha lyatula Mukulu liti, “Ese malire ohulibeeresa oluyaali, handi njia ohulimeeda oluyaali.” 29Esidiyiha syali nisyeemere aambi awo syeecha syaliwulira mani syaboola siti, lyaduuluha-bwaduuluha busa. Abandi nabo baboola bati, “Malaika niye alomalome nae.” 30Nae Yabakobolamo ati, “Ekono lino liichire hulw'eng'we, nae haba si hulwaange ese. 31Esiha sino sy'ohuheengera omusango esyaalo sino, bulaanu omwimirisi w'esyaalo sino achia ohusukunwa erwaanyi; 32mani ese, ninjia ohukiingwa akulu ohutusibwa hu syaalo huno, njia ohwebuusiraho abandu boosi.” 33Yesu yaboola atyo, ohweekesa efwa yi yali achia ohufwa. 34Nae esidiyiha syeecha syamukobolamo siti, “Efwe hwawulirira hu malako ka Musa huti, Kristo oyo abaawo olubeerera. Naawe onyala otye ohuboola oti, Omwaana w'Omuundu ohoyeere ohukiingwa akulu? Omwaana w'Omuundu wuno niye naanu mweene?” 35Nae Yesu yeecha yababoolera ati, “Omulafu busisiiriho nang'we hulw'esiha sidiidi. Mukeende nimusisiiriho nende obulafu, esiirima sihaye ohubakaanira; oyo yeesi okeendera mu siirima haba saamanya yaaba nachiira. 36Nimusisiiri nende obulafu, mufukiirire mu bulafu, hu mweemeo munyale ohwehola abaana b'obulafu.?” Mani Yesu niyamala ohulomaloma atyo, yawao mani yacha yabekisaho. 37Kata nende niyali naaholere obulolero obuungi muno mu moni chaabwe, nae haba sibamufukiiriramo daawe; 38syali mbwe ohwoola lu mboosi chalomalomwa nende nabbi Yisaaya choolerere abweene chiti: “Omwaami, wiine mweene owanyala ohufukiirira bi hwatuumbula, handi ni wiina oyo yi bunyala bw'Omwaami bwabwihulirwa?” 39Mani sakira sibanyala ohufukiirira daawe. Olwohuba Yisaaya handi yaboola ati, 40“Yawofusa emoni chaabwe, handi yahadaanga emyooyo chaabwe, hu bahaye ohubona nende emoni waabwe handi ohufuumbulira emyooyo chaabwe, mani banyale ohungaluuhanira beeche mbaonie.” 41Yisaaya yaboola atyo, olwohuba yali niyabona oluyaali lwae mani yaanyala ohumulomalomaho atyo. 42Kata katyo, abandu b'obunyala bangi muno, beecha bamufukiiriramo, nae hulw'ohutya Abafalisaayo, haba sibatuumbulaanga batyo, bahaye ohusukunwa erwaanyi wa Sinagoogi: 43olwohuba abo bali badaha muno ohukinisibwa hw'abandu ohuhira ohukinisibwa hwa Nasae. 44Mani Yesu yeecha yahumulira akulu mani yaboola ati, “Oyo yeesi owufukiiriramo, haba saaba afukiirira mu ese syeng'ene, nae aba afukiirira mu oyo owanduma. 45Handi oyo owumbona, aba abona oyo owanduma. 46Ese ndeecha mu syaalo ohuba obulafu, hu bulaanu oyo yeesi owufukiiriramo, atadoong'a naali mu siirima daawe. 47Mani omuundu yeesi nawulira enomanoma yange mani yaahaya ohuyiholeraho, ese haba simuheengera omusango daawe; olwohuba ese haba sindeecha ohuheengera esyaalo omusango daawe, nae ndeecha ohuwonia esyaalo. 48Oyo yeesi owundekaana mani yahaya ohubukaanira enomanoma yange aba yamala ohufuna omuheengi w'emisaango; emboosi cho chiimba nindalomaloma, chiba chicha ohuba omuheengi w'emisaango wae, hu ludaalo lw'enjakamo. 49Olwohuba ese haba sindalomalomaanga hu lw'obunyala bwaange ese omweene daawe; Laata oyo owanduma omweene yamala ohumbeeresa esilagiro sinomanoma, nende emboosi ch'ohulomaloma. 50Handi ese manyire endi, esilagiro syae, nisyo obulamu butaakama. Mani esyo siimba ninomanoma, nomaloma koti lu Laata aba yanyimiriire.”
Copyrighted Material
Learn More
lug_Latn eng_Latn eng_Latn